Реч на председателя на Европейския парламент г-жа Роберта Мецола на 
официалното заседание на Европейския съвет на 24 март 2022 г., Брюксел 
Това е моментът да действаме: председателят г-жа Мецола към лидерите 


на ЕС 


Уважаеми Шарл, уважаема Урсула, уважаеми Еманюел, скъпи приятели, 


Нашествието в Украйна промени всичко за всички нас. То означава, че 
всичко, което защитаваме и насърчаваме по света, всичко, свързано с 
нашия начин на живот и нашите европейски ценности, сега е изложено на 
риск. Европа трябва да се издигне на висотата на момента, за да сме 
сигурни, че това, което се случва, няма да промени всичко и за следващото 


поколение. Това е моментът да действаме. 


Гордея се с начина, по който Европа реагира и се превърна във водещ 
пример както по отношение на помощта за Украйна, така и в търсенето на 
отговорност от Кремъл. Гордея се и с изградения от нас световен алианс. 
Световният ред, основан на правила, остава силен- Путин прецени 
погрешно не само смелостта и съпротивата на Украйна, но и силата на 
демократичния ред. Той погрешно прие дебатите ни за слабост и сега ще 


плати безпрецедентна цена. 


Сега, повече от всякога, Украйна гледа на Европейския съюз като на своя 
цел- ние трябва да дадем честен отговор, но и надежда, от която 
украинците отчаяно се нуждаят. Разбира се, всяка страна трябва да има 


свой собствен път и той може да бъде сложен, но европейското бъдеще на 


Украйна не трябва да бъде поставяно под съмнение. Също както дължим 


яснота и на страните от Западните Балкани. 


Неотдавнашните заплахи на Русия срещу Босна и Херцеговина не оставят 
никакво съмнение, че Путин е готов да продължи разрушителната си 


кампания и в Западните Балкани. 


Милиони хора избягаха от Украйна. Още милиони са вътрешно разселени 
и се очаква да поемат пътя към Европа. Трябва да сме готови и още по- 
важно - трябва да имаме решимостта да направим необходимото, за да 
осигурим бъдеще без страх за онези, които пристигат на нашите граници. 
Трябва да поемем водеща роля в тези усилия. Европа трябва да покаже, че 
сърцата и домовете ни са отворени - това е осезаем израз на нашия 


европейски модел: съчетание на съпричастието и силата. 


Трябва да останем бдителни. Твърде много уязвими хора, предимно жени 
и деца, са изложени на риск от експлоатация или още по-сериозни 
опасности и трябва да гарантираме, че разполагаме с правни инструменти, 
позволяващи ни да установим кой е на нашите граници. 

Това означава подновяване на усилията за постигане на напредък по 
отношение на законодателството, което е на дневен ред. Можем да 
намерим решения - и във всички мои разговори с мнозина от вас видях 
желание и разбиране, че светът се е променил и ние също трябва да се 
променим. Следващите месеци са от решаващо значение и Европейският 
парламент ще бъде ваш конструктивен и прагматичен партньор. 
Задействането на Директивата за временната закрила беше добро 


решение, но знаем, че то няма да бъде достатъчно. 


Искам да подчертая, че Европейският парламент споделя едни и същи цели 
и се стреми да намери решения на общите предизвикателства, пред които 


сме изправени. 


Разполагаме с възможност да намерим практически и работещи решения 
за досиетата в областта на убежището и миграцията, които са блокирани 
твърде дълго. Сега е моментът да укрепим единството си, преди да се 
окажем в невъзможна ситуация и да се наложи отново да се изправим пред 


нашите граждани с оправдания зашо не сме се справили. 


Същото се отнася и за принципите на правовата държава. Можем да 
намерим път напред. Нашият европейски модел - част от който Украйна 
иска да бъде - е свързан с убедена защита на принципите на правовата 
държава, на правосъдието, на равните възможности. Не можем да 
забравяме защо Украйна е толкова настоятелна в желанието си да се 
присъедини към нашия Съюз. Ценностите, които споделяме, са това, 


заради което си струва да се борим за този проект. 


Относно сигурността: Путин ускори този дебат с цяло поколение. Нашият 
начин на мислене сега е коренно различен. Изложени сме на риск и трябва 
да се сплотим още повече, да увеличим приноса си в националната отбрана 
и да използваме по-ефективно общия бюджет на ЕС. Нека проверим какви 
неизразходвани средства остават и ги насочим към каузите, за които са най- 


необходими. 


Не можем да говорим за сигурността, без да говорим и за 
продоволствената сигурност. Трябва да предвидим следващата криза пред 
нашия праг и да намерим начин да защитим своите линии на доставки, 


своите земеделски стопани и своите граждани. 


Относно енергията: Искам да подчертая значението на синхронизирането 
на електроенергийните мрежи на Украйна и Молдова с нашите - то даде 
осезаем резултат. Това беше постигнато благодарение на изключителните 
усилия на участниците, които се справиха с предизвикателството. 
Непрекъснатата подкрепа, демонстрирана от съседните държави членки, 
за да се гарантира газовият поток на изток към Украйна, осигуряващ една 


трета от нуждите на страната от газ, също трябва да бъде приветствана. 


Същевременно цените на енергията в целия Съюз се повишават и аз искам 
да изразя подкрепата си за инициативите, призоваващи за координирани 


подходи, представени от мнозина от вас. 


Европейският парламент също така приветства новото предложение на 
Комисията да се гарантира попълването на запасите от газ на ЕС до 8090 от 
капацитета преди следващата зима чрез механизми за съвместно 
възлагане на обществени поръчки, задължителни стратегически запаси и 
включване на допълнителни мерки за солидарност. Държавите членки и 
Комисията следва да знаят, че Парламентът е готов да разгледа 
предложението в спешен порядък, какъвто изисква настоящата ситуация. 


Ние сме готови. 


Трябва спешно да работим за диверсифициране на нашите енергийни 
източници, така че да не бъдем зависими от Русия. Дългосрочната ни цел 
трябва да бъде нулеви доставки на газ от Кремъл. Знаем, че не можем да 


го постигнем за един ден, но това е единственото дългосрочно решение. 


Колкото и амбициозни да бяхме с „Подготвени за цел 55“ сега трябва да 
действаме по-бързо, а не по-бавно - това засяга нашата сигурност, нашата 


независимост, както и съображенията, свързани с климата. 


Накрая ми позволете да спомена накратко необходимостта от подкрепа за 
възстановяването на Украйна. Тук нашият Съюз също може да поеме 
водеща роля, както направихме със създаването на специален фонд за 
солидарност с Украйна. Усилията на Гърция и Италия, които обещаха да 
възстановят театрите и болниците в Мариупол, дават не само осезаеми 


резултати, но и надежда. 


Надеждата е това, от което Украйна се нуждае, за да устои. Вярата в Европа. 


Вярата, че огромната военна машина на Путин ще бъде отблъсната. 


Благодаря Ви! 


